ДИРЕКТИВА 2008/38/ЕО НА КОМИСИЯТА
от 5 март 2008 година
за съставяне на списък на предназначенията на фуражите със специфични хранителни цели
(текст от значение за ЕИП)
(кодифицирана версия)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 93/74/ЕИО на Съвета от 13 септември 1993 г. относно фуражите, предназначени за специфични хранителни цели (1), и по-специално член 6, буква а) от нея,
като има предвид, че:
(1)
Директива 94/39/ЕО на Комисията от 25 юли 1994 г. за съставяне на списък на предназначенията на фуражите със специфични хранителни цели (2) е била неколкократно и съществено изменяна (3). С оглед постигане на яснота и рационалност посочената директива следва да бъде кодифицирана.
(2)
Директива 93/74/ЕИО предвижда съставяне на списък на предназначението на фуражите със специфични хранителни цели. В този списък следва да се посочат точната употреба, и по-специално конкретната хранителна цел, основните хранителни характеристики, декларациите на данни за вписване върху етикета и при необходимост специфичните указания за вписване върху етикета.
(3)
Някои хранителни цели не могат да бъдат включени на този етап в списъка на предназначенията поради отсъствието на методи на Общността за контрол на енергийната стойност на храните за домашни любимци и на животинските влакна във фуражите. Налага се да се допълва списъкът, след като бъдат приети тези методи.
(4)
Съставеният списък може при необходимост да бъде променян с оглед развитието на научно-техническите познания.
(5)
Предвидените в настоящата директива мерки са в съответствие със становището на Постоянния комитет по хранителната верига и здравето на животните.
(6)
Настоящата директива не следва да засяга задълженията на държавите-членки относно сроковете за транспониране в националното право на директивите, които са посочени в приложение II, част Б,
ПРИЕ НАСТОЯЩАТА ДИРЕКТИВА:
Член 1
Държавите-членки изискват фуражите за специфични хранителни цели по смисъла на Директива 93/74/ЕИО да се допускат до търговската мрежа единствено ако предназначенията им са включени в част Б от приложение I към настоящата директива и ако отговарят на условията, определени в съответната част от приложение I.
Държавите-членки следят също така за спазването на разпоредбите в част А „Общи разпоредби“ от приложение I.
Член 2
Директива 94/39/ЕО, изменена с директивите, посочени в приложение II, част А, се отменя, без да се засягат задълженията на държавите-членки относно сроковете за транспониране в националното право на директивите, които са посочени в приложение II, част Б.
Позоваванията на отменената директива се смятат за позовавания на настоящата директива и се четат съгласно таблицата на съответствието в приложение III.
Член 3
Настоящата директива влиза в сила на 31 юли 2008 г.
Член 4
Адресати на настоящата директива са държавите-членки.
Съставено в Брюксел на 5 март 2008 година.